Jeg har haft Telenor som bredbåndsleverandør siden 2007 (dengang Cybercity) og har ikke haft problemer. 
De sender breve i ny og næ fordi vores abonnementer bliver opgraderet for at passe til deres nye abonnementsformer, men uden at det koster os mere. Den ene gang det medførte en prisforhøjelse fik vi besked i god tid.

Skal man have fat i supporten er der som regel ikke lang ventetid, men hvad de fortager sig derinde er lidt af et mysterie:


Da vi flyttede anmeldte jeg flytningen i god tid og fik da også brev, at linjen på den nye adresse stod klar i god tid inden indflytning. Og her begyndte problemerne.
Da vi forsøgte at åbne internettet var der ingen forbindelse med centralen. Telenor ville hurtigt sende en tekniker dagen efter, men da teknikeren ringede forud for besøget, var han bestilt til den forkerte adresse. Alligevel modtager jeg en sms med "Fejlen rettet. Ring til Telenor hvis der er problemer". Jeg kontakter Telenor der sender en ny tekniker, til den rigtige adresse den følgende dag. Jeg hører intet, men før igen en sms med teksten "Fejlen rettet. Ring til Telenor hvis der er problemer". Fejlen er stadigvæk ikke rettet, så jeg kontakter Telenor. Her oplyser de mig, at vores opkobling er for langt fra centralen, så de kan ikke umiddelbart levere. De kan heller ikke pt. oplyse om de overhovedet kan levere fra en tættere central. De lover at ringe tilbage, men gør det ikke.
Dagen efter kontakter jeg dem, der lover at jeg er koblet på en tættere central. Jeg kan dog først bekræfte det et par dage senere pga. julen. Her opdager jeg, at der stadig ikke er forbindelse.
Igen kontakter jeg Telenor der - efter længere tids "fejlsøgning" - finder ud af, at de skal bestille en TDC tekniker til fysisk at flytte min opkobling på centralen.
Som noget positivt her (muligvis fordi jeg sendte dem en svada af edder og forbandelser og truer med at finde en anden bredbåndsleverandør) bliver jeg ringet op af en Telenor medarbejder, der tilbyder mig deres nød-mobile bredbånd, deres bedste og helt gratis, indtil de har rettet fejlen. Dette har virket fejlfrit, mit bredbånd kører 100% og jeg venter blot på, at jeg kan levere nød-donglen tilbage. Desuden får jeg refunderet et beløb for nedetiden jf. deres egne betingelser.


Jeg har også prøvet deres mobile bredbånd, da de reklamerede med, at man kunne anvende det gratis i seks måneder, hvis man var bredbåndskunde hos dem. Det virkede fint - indtil jeg afleverede det tilbage. Kort og godt kunne de ikke finde ud af, at jeg havde opsagt abonnementet og afleveret udstyret. Donglen blev afleveret i en Telenor butik i god tid inden opsigelsesfristen og jeg fik naturligvis en afleveringskvittering.
Problemet opstod da de 6 måneders gratis abonnement udløb, hvor jeg fik tilsendt den første faktura på det ikke-længere-gratis abonnement. Jeg kontakter dem og gør dem opmærksom på, at abonnementet er opsagt og udstyret afleveret. De lover at rette fejlen og stoppe betalingskravet.
En måned senere får jeg en ny faktura - abonnementet er forsat, og betalingskravet vokset (dog uden renter). Jeg kontakter dem, sender dem en kopi af afleveringskvitteringen og de vil tage sig af det.
En måned senere får jeg igen en ny faktura med krav på øjeblikkelig betaling af de forfaldne beløb, samt betalingskrav på endnu en måneds abonnement. Jeg kontakter dem igen, medarbejderen får personligt tilsendt afleveringskvitteringen denne gang og lover han vil tage sig af det.
En måned senere gentager historien sig. Jeg kontakter Telenor, meddeler dem højt og tydeligt, at vi gentagne gange har gjort modsigelser mod regningerne og at fremtidige regninger lige så godt kan sendes til Statsministeriet, da der er større sandsynlighed for at der bliver gjort noget ved dem dér. 
Da jeg inden da havde bedt Telenor om at ringe mig op, blev jeg en halv time senere ringet op af en sød pige der rigtig nok syntes det ikke kunne passe og lovede at det nok skulle blive ordnet. Og det blev det - langt om længe - også.